**Tarik Elyounoussi** (født 1988) er en norsk tidligere fotballspiller.

Han er fetteren til Mohamed Elyounoussi.

Bakgrunn
--------

Elyounoussi ble født i byen Al Hoceima ved kysten av Marokko og flyttet til Norge som 12-åring. Allerede da han kom til Norge viste han seg å være et særskilt talent i fotball og spilte i ungdomsårene i en periode for Nylende i Fredrikstad. Den siste sesongen hvor Tarik spilte i Nylende, vant laget samtlige av sine 15 kamper med en målforskjell på 135-23. Tarik Elyounoussi hadde skåret 45 mål den sesongen.

Fotballkarrieren
----------------

Tarik Elyounoussi
### Ungdomsårene

Han startet sin fotballkarriere i Rolvsøyklubben Nylende IF i Fredrikstad kommune. Etter at Elyounoussis familie flyttet nærmere Fredrikstad by, byttet han klubb til Trosvik, og han fikk stjernestatus i klubben. 

Fredrikstad oppdaget Elyounoussis talent raskt og tok ham med i sitt «Byprosjekt», hvor han fikk være med på trening to ganger i uken. Han trente samtidig fire ganger i uken med Trosvik. 

Som 13-åring fikk han være med på treninger til G16-årslaget til Byprosjektet.

### Gjennombrudd som 17-åring

Som 17-åring fikk Tarik Elyounoussi muligheten til å delta på U17-landslaget til Norge og skåret sitt første mål i en kamp mot Tyrkia. Han var også alene med på å snu 0-1 til 2-1 mot Island. 

Prestasjonene på U17-landslaget medvirket til at han som 17-åring ble tatt opp i A-stallen til Fredrikstad. Han debuterte på Fredrikstads A-lag under ledelse av Egil Drillo Olsen den 3. juni 2005. 

I sesongoppkjøringen før 2006-sesongen storspilte han mot Vålerenga, IFK Göteborg og Viborg. På tre år hadde Elyounoussi gått fra å spille i 5. divisjon til å vinne cupfinalen med Fredrikstad mot Sandefjord 3-0.

For innsatsen i 2006-sesongen ble Tarik Elyounoussi nominert til Kniksenprisen for «årets unge spiller». Samme år vant han NISO sin pris som «beste unge spiller», stemt frem av norske fotballspillere i Norge og utlandet.

I 2007-sesongen ble Elyounoussi Fredrikstads toppskårer med ni mål. Anders Grönhagen overtok laget og sammenlignet ham med Tomas Brolin. Samme år ble han kåret til «årets unge spiller» av NFF.

Både Chelsea og Portsmouth viste sin interesse, men Elyounoussi valgte å bli i Norge. 

Tarik Elyounoussi ble fast spiller på U21-landslaget til Norge etter å ha vært innom alle aldersbestemte landslag.

### Debut på A-landslaget, utenlandsopphold

Den 19. mai 2008 fikk han sin debut på A-landslaget mot Uruguay og skåret ett mål i debutkampen som endte 2-2. 

I Tippeligaen 2008 var Elyounoussi sammen med Garðar Jóhannsson sterkt medvirkende til at Fredrikstad vant en sølvmedalje i ligaen. 

Fredrikstad godtok i 2008 et bud på 30 millioner fra Le Mans, men Elyounoussi ønsket ikke å spille i Frankrike. Flere av hans barndomsvenner fra Marokko spilte i Nederland, og han skrev under for Heerenveen under ledelse av Trond Sollied for en overgangssum på om lag 25 millioner. Oppholdet i Heerenveen ble ikke vellykket og han ble en periode utlånt til Lillestrøm.

### Fast på A-landslaget, nytt spill i Tippeligaen

Før 2011-sesongen signerte Tarik Elyounoussi en ny 3-årskontrakt med Fredrikstad. 

Han ble fra 2010 tatt ut til de fleste av A-landslagets kamper og ble også en av lagets faste straffeskyttere.

I overgangsvinduet sommeren 2012 var det også flere utenlandske klubber som var interessert i Elyounoussi, men den 9. august 2012 ble han presentert som ny spiller for Rosenborg sammen med Mikkel Diskerud. Han hadde underskrevet en treårskontrakt, men allerede 18. juni 2013 ble han solgt til den tyske klubben Hoffenheim.

8. januar 2013 fikk han sin debut som landslagskaptein, i privatlandskampen mot Sør-Afrika. Norge vant kampen 1-0 etter at Tarik scoret kampens eneste mål.

### Utenlandsopphold fra 2016

Den første sesongen for Hoffenheim spilte han i 21 kamper, men scoret ingen mål.  Den neste sesongen scoret han 4 mål på 25 kamper, og i 2015-2016 sesongen fikk han kun spille i seks kamper for klubben. Han scoret ingen mål den sesongen. 26. august 2016 ble han solgt til Greske Olympiakos for 1 000 000 €. Hans første scoring kom i en 6-1 seier over Veria FC. Elyounoussi scoret kun fire mål på 23 Kamper i Olympiakos, men var allikevel en viktig brikke for laget som tok sin syvende tittel på rad i greske Super League.

Den 1. september 2017 ble Elyounoussi lånt ut fra Olympiakos til Qarabağ i Aserbajdsjan, en overgang som ble offentliggjort under landskampen mellom Norge og Aserbajdsjan (2–0), hvor Elyounoussi også kom inn som innbytter mot fremtidige lagkamerater.

Etter låneoppholdet i Aserbajdsjan ble han kjøpt av svenske AIK. Tarik vant Allsvenskan i 2018 med AIK etter å ha scoret 8 mål på 25 kamper.

Elyounoussi sto uten kontrakt siden 1. februar 2024, etter at han forlot den japanske fotballklubben Shonan Bellmare. I mars uttalte han til media at han vurderte å legge opp. I en direktesending på TV 2 den 1. april 2024 kunngjorde han at fotballkarrieren var over.

Meritter
--------

Fredrikstad
* NM i fotball for menn (1): 2006

AIK
* Allsvenskan (1):  2018

Individuelt
* NISO-prisen som årets unge spiller 2006
* Årets unge spiller 2007 av NFF

Referanser
----------

1. ↑   As, AS.com athlete ID elyounoussi/21514[Hentet fra Wikidata]
2. ↑   FBref, FBref spiller-ID 85b0c4c6[Hentet fra Wikidata]
3. ↑  Tarik Elyounoussi fotball.no
4. ↑  Spillerprofil Arkivert 24. september 2015 hos Wayback Machine. Fredrikstad Fotballklubb
5. 1 2  Tarik Elyounoussi årets unge spiller Arkivert 9. november 2008 hos Wayback Machine. Aftenposten, 11. november 2007
6. ↑  Tarik: – Måtte nesten jage ham bort, NRK, 17. oktober 2012
7. ↑  Tarik: - Jeg tror Drillo gråt Arkivert 17. oktober 2012 hos Wayback Machine. Aftenposten, 16. oktober 2012
8. ↑  Elyounoussi blir i Fredrikstad[*død lenke*], Aftenposten, 13. juli 2012
9. ↑  Adressa.no – Tarik og Mix ble presentert i pausen, Adresseavisa, 9. august 2012
10. ↑  RBK.no – Tarik: - Jeg kommer for å ta gull Arkivert 11. august 2012 hos Wayback Machine. Rosenborg, 9. august 2012
11. ↑  «altomfotball.no: Hoffenheim - Bundesliga, 2013». *TV 2*. Besøkt 4. oktober 2019.
12. ↑  «Tarik Elyounoussi - Player profile 2019». *www.transfermarkt.com* **(engelsk)**. Besøkt 4. oktober 2019.
13. ↑  Europsport.no – Elyounoussi presentert for Champions League-klubb – midt under Norge-kampen (!) (Av Eirik Fure. Publisert og besøkt 1. september 2017)
14. 1 2  Christiansen, Synne Sofie; NTB (1. april 2024). «Tarik Elyounoussi la opp på direkten». *VG* **(norsk)**. Besøkt 1. april 2024.
15. 1 2  NRK (1. april 2024). «Elyounoussi la opp på direkten». *NRK*. Besøkt 1. april 2024.
16. ↑  Cederblad, Christian August (2. mars 2024). «Overgang i vasken: Ny jobb». *dagbladet.no* **(norsk)**. Besøkt 9. april 2024. «Det blir ingen retur til Fredrikstad for Tarik Elyounoussi (36). Nå vurderer angriperen å legge opp, og er allerede smått i gang med en ny jobb.»

Eksterne lenker
---------------

* (en) Tarik Elyounoussi – UEFA Rediger på Wikidata

* (jp) Tarik Elyounoussi – J.League Data Rediger på Wikidata

* (fr) Tarik Elyounoussi – LÉquipe Rediger på Wikidata

* (en) Tarik Elyounoussi – Transfermarkt Rediger på Wikidata

* (en) Tarik Elyounoussi – national-football-teams.com Rediger på Wikidata

* (en) Tarik Elyounoussi – WorldFootball.net Rediger på Wikidata

* (en) Tarik Elyounoussi – FootballDatabase.eu Rediger på Wikidata

* (en) Tarik Elyounoussi – Soccerway Rediger på Wikidata

* (en) Tarik Elyounoussi – EU-Football.info Rediger på Wikidata

* (en) Tarik Elyounoussi – PlaymakerStats.com Rediger på Wikidata

* (de) Tarik Elyounoussi – Tysklands fotballforbund Rediger på Wikidata

* (no) Tarik Elyounoussi – Norges Fotballforbund Rediger på Wikidata

* (en) Tarik Elyounoussi – FBref Rediger på Wikidata

* (es) Tarik Elyounoussi – as.com Rediger på Wikidata
* (en) Tarik Elyounoussi – kategori av bilder, video eller lyd på Commons Rediger på Wikidata
* (en) Tarik Elyounoussi på Internet Movie Database Rediger på Wikidata
* (no) Tariks spillerprofil på ffksupporter.net
* (no) Tarik sin spillerprofil på fredrikstadfk.no

|  |  |
| --- | --- |
| Oppslagsverk/autoritetsdata | Store norske leksikon **·** Prabook
 |